SL Uradni list Evropske unije C 285/52

Tožba, vložena 16. septembra 2008 – Regione autonoma della Sardegna proti Komisiji

(Zadeva T-394/08)

(2008/C 285/93)

Jezik postopka: italijanščina

Stranki

Tožeča stranka: Regione autonoma della Sardegna (zastopniki: A. Fantozzi, P. Carrozza, G. Mameli, odvetniki)

Tožena stranka: Komisija Evropskih skupnosti

Predlogi tožeče stranke

— Odločba Evropske komisije z dne 3. julija 2008 (državna pomoč št. C1/2004 Italija – SG-Greffe (208) D/204339), o sistemu pomoči z „Deželnim zakonom št. 9/1998 – zloraba pomoči št. 272/98“, naj se razglasi za nično.

Tožbeni razlogi in bistvene trditve

Deželni zakon Sardinije št. 9 z dne 11. marca 1998, je za prestrukturiranje in prilagoditev hotelirske dejavnosti določal vzpodbude v obliki posojil. Tako vzpostavljeni sistem pomoči je Komisija odobrila. Kljub temu je tožena stranka dne 3. julija 2008 italijanski vladi vročila v tem postopku izpodbijano odločbo. V skladu s to odločbo, naj bi se v okviru obravnavanega sistema pomoči odobrile olajšave za investicije, za katere pred začetkom izvajanja programa zahtevek za pomoč še ni bil vložen, v nasprotju s Smernicami za regionalno pomoč (1).

Tožena stranka v utemeljitev svojih predlogov izpostavlja bistvene kršitve postopka zaradi protislovne utemeljitve, napačno presojo „učinka vzpodbude“, ki naj bi ga imel na pričakovanja upravičencev in torej presojo pogojev glede„nujnosti pomoči“.

V zvezi s tem še posebej izpostavlja, da bi pravilna presoja upravičenega pričakovanja vplivala na Komisijo v smislu, da bi morala upoštevati dejstvo, da se je obravnavani sistem pomoči:

— štel kot smiselno nadaljevanje veljavnega in legitimnega sistema, po katerem je bilo dodeljevanje pomoči odvisno od presoje ali so se investicije že začele ali ne;

— sprejel z deželnim zakonom, ki je bil potrjen brez dejanske možnosti, da bi „Smernice za regionalno pomoč“ lahko vplivale na njegovo zakonodajno pot, saj je slednji bil potrjen en dan po objavi zadevnih smernic v Uradnem listu;

— da so upravičena podjetja začela opravljati transakcije z zanašanjem na ta ukrep pomoči, ki je tako dejansko opravil svoj spodbujevalni učinek v celoti.

S tem ko želi Komisija spodbujevalni učinek pomoči obravnavati na nedokazani podlagi, da bi upravičenec, ob pogoju, da zahtevek predhodno ni bil vložen, investicijo ne glede na pomoč vseeno opravil, se moti.

Napačno presojo Komisije potrjuje to, da skladnosti regionalnega zakona št. 9/1998 s „Smernicami“ iz leta 1998 ni mogoče predpostavljati na temelju ab- origine.

Tožena stranka se moti tudi s tem, da utemeljuje svojo presojo skladnosti pomoči na „materialni“ in ne postopkovni podlagi, torej na pomanjkanju učinka vzpodbude predhodne zahteve po investiciji, ki je bila za regionalne pomoči prvič predvidena v „Smernicah“, in zato ni bila in ni morala biti predhodno poznana.

Zdi se, da presoja tožene stranke, zaradi pomanjkanja vsakršne obrazložitve v delu izpodbijane odločbe, kjer so zadevne pomoči opredeljene kot nezakonite in ne zlorabe, krši člen 88 Pogodbe ES in Uredbo (ES) št. 659/99, medtem ko pa opredelitev ukrepa kot pomoči dodeljene z zlorabo, že v temelju izključuje možnost vračila.

(1) UL C 74, 10.3.1998, str. 9.